Diumenge que ve, 21 de març, tornen les visites guiades a La Casa Penya
16 de març 2021

​A partir d'este diumenge, 21 de març, tornen les visites guiades a La Casa Penya. A causa de la millora del context sanitari de la COVID-19, Acció Ecologista-Agró i l'Ajuntament de Sagunt han acordat la reobertura del centre d'educació i voluntariat mediambiental de la Marjal d’Almardà-Almenara. Per a participar en estes visites, que seran per a grups reduïts, cal inscriure's prèviament i rebre la confirmació de la reserva de la plaça.

L'activitat serà d'11 a 13 hores i el termini per a inscriure's estarà obert fins al dijous 18 de març. En el correu de confirmació de la reserva s'enviarà també el protocol sanitari i una sèrie de recomanacions. Entre altres mesures, els i les assistents hauran de portar mascaretes, si pot ser reutilitzables per a reduir la petjada ecològica de l'activitat.

La crisi sanitària de la COVID-19 i les últimes restriccions establides per la Generalitat, van obligar a tancar La Casa Penya el mes de gener passat. De fet, l'última activitat realitzada en el centre va ser el diumenge 10 de gener. És per això, que davant la impossibilitat de programar convocatòries presencials a La Casa Penya pel context sanitari de la pandèmia, s'han substituït estos mesos les visites guiades dels diumenges per les Converses de La Casa Penya, un nou format per a descobrir la Marjal d’Almardà amb entrevistes en línia en la plataforma Zoom.

Concretament, han realitzat videoconferències amb Enric Amer sobre com la Marjal d'Almenara ha aconseguit l'excel·lència mediambiental; amb Sara Aunés de les activitats educatives del centre; amb Pepe Carmona i David Olmos de l'anellament d'ocells en les Torberes d’Almardà; amb Ximo Badenes sobre agricultura i gestió de l'aigua; amb Olga Alonso de com és viure en la marjal; i amb Inma Marqués de la Font de Quart. A més, estes entrevistes estan en el canal de YouTube de la Comissió d'Educació Ambiental d’AE-Agró Camp de Morvedre.

D'altra banda, en cas de no tindre plaça per a la visita del diumenge 28 de març, aquells que estiguen interessats poden apuntar-se per a les pròximes visites, ja que si la COVID-19 ho permet, es repetirà esta activitat tots els diumenges. Les persones que vulguen inscriure's han d'enviar un correu a la següent adreça: [visitescasapenya@gmail.com](mailto:visitescasapenya@gmail.com)

![](/media/asqewovs/c-casa-penya.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/diumenge-que-ve-21-de-marc-tornen-les-visites-guiades-a-la-casa-penya/ "Facebook")
*   [](http://twitter.com/share?url=https://aytosagunto.es/va/actualitat/diumenge-que-ve-21-de-marc-tornen-les-visites-guiades-a-la-casa-penya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/diumenge-que-ve-21-de-marc-tornen-les-visites-guiades-a-la-casa-penya/ "Linked In")
*   [](mailto:?body=https://aytosagunto.es/va/actualitat/diumenge-que-ve-21-de-marc-tornen-les-visites-guiades-a-la-casa-penya/)